Diari Oficial de la Generalitat Valenciana


Sumari del DOGV 6826, del 25-07-2012 (2012/7132)

RESOLUCIÓ de 9 de juliol de 2012, de la presidenta del Consell d'Administració de l'Agència Valenciana de Mobilitat, per la qual es crea l'Àrea de Prestació Conjunta del Taxi de la Marina Baixa
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7132


Data del document
:   09-07-2012

Organisme emissor
:   Agència Valenciana de Mobilitat

Tipus de document
:   Resolució

Descriptors 

:   * taxi

RESOLUCIÓ de 9 de juliol de 2012, de la presidenta del Consell d'Administració de l'Agència Valenciana de Mobilitat, per la qual es crea l'Àrea de Prestació Conjunta del Taxi de la Marina Baixa [2012/7132]  
La Llei 6/2011, d'1 d'abril, de la Generalitat, de Mobilitat de la Comunitat Valenciana, preveu, en l'article 44, que la prestació del servici de taxi puga efectuar-se a través d'àrees de prestació conjunta.  
  
La necessitat d'aprofundir en el procés d'integració del servici de taxi en la comarca de la Marina Baixa aconsella fer ús de la dita previsió. En este sentit, i com a antecedent, ja per Orde de 14 de febrer de 2003, de la Conselleria d'Obres Públiques, Urbanisme i Transports, així com per Resolució de 20 de gener de 2010, de la Direcció General de Transports i Logística, es van regular les condicions d'arreplega de passatgers en servicis de taxi en els municipis que ara s'integren davall la figura d'àrea de prestació conjunta.  
Per tot això, de conformitat amb el que establix l'article 44 de la Llei de Mobilitat de la Comunitat Valenciana i la seua disposició transitòria tercera en relació amb el Decret 18/1985, de 23 de febrer, del Consell de la Generalitat Valenciana, i en exercici de les competències atribuïdes per l'article 4 de la mateixa llei, amb un informe previ dels municipis integrats, de la Junta Superior de Transports i de les associacions professionals i centrals sindicals representatives del sector, resolc:  
  
  
Article 1. Objecte  
1. És objecte de la present resolució la creació de l'Àrea de Prestació Conjunta del Taxi de la Marina Baixa.  
2. L'àmbit territorial de l'àrea que es crega comprén els municipis de l'Alfàs del Pi, Altea, Beniardá, Benifato, Benimantell, Bolulla, Callosa d'En Sarrià, Confrides, Finestrat, el Castell de Guadalest, la Nucia, Orxeta, Polop, Relleu, Sella, Tàrbena i la Vila Joiosa.  
  
Article 2. Autorització de l'àrea  
1. Per a la prestació del servici de taxi en esta àrea de prestació conjunta es crea l'autorització de l'Àrea de Prestació Conjunta de la Marina Baixa, la qual habilitarà els seus titulars per a prestar servicis urbans i interurbans, amb origen en qualsevol dels municipis integrats.  
  
2. L'autorització a què es fa referència en el punt anterior haurà de ser visada amb la periodicitat que s'establisca. Este visat consistirà en la comprovació periòdica per part de l'administració que el titular de l'autorització continua reunint les condicions que es van exigir en el moment del seu atorgament, així com qualssevol altres que resulten exigibles en el moment del visat.  
  
Article 3. Tarifes  
La prestació del servici en l'Àrea de Prestació Conjunta estarà subjecta a tarifa màxima i a les seues condicions d'aplicació. Les tarifes màximes seran aprovades mitjançant una resolució de l'Agència Valenciana de Mobilitat, amb un informe previ de la Comissió de Preus de la Generalitat. S'autoritza el concert del preu per a servicis concrets, sempre que este siga inferior al que haguera resultat resultant de la tarifa màxima vigent.  
  
Article 4. Taxímetre  
1. Les tarifes vigents en cada moment hauran d'estar introduïdes en el taxímetre, del qual disposaran obligatòriament tots els vehicles i que haurà de situar-se en la part davantera de l'interior de la carrosseria, de manera que en tot moment resulte completament visible per al viatger la classe de tarifes que se li està aplicant així com l'import del servici.  
  
2. Els taxímetres, degudament homologats i precintats, s'adequaran perquè mesuren les tarifes vigents i exigibles en cada moment.  
  
  
  
Article 5. Mòdul lluminós  
Els vehicles disposaran en la part davantera del sostre d'un mòdul lluminós degudament homologat i precintat destinat a indicar en l'exterior del vehicle la tarifa que mesura el taxímetre o, si és el cas, la seua situació de lliure. El dit mòdul haurà d'estar sempre en funcionament.  
  
  
Article 6. Imatge corporativa dels taxis de l'àrea  
Els vehicles adscrits a les autoritzacions de l'àrea de prestació conjunta seran de color blanc i portaran en la mitat superior d'ambdós portes posteriors, pintada o per mitjà d'etiquetes autoadhesives, l'expressió «Àrea de la Marina Baixa", l'escut de la Generalitat, el nom de l'Ajuntament on es trobe residenciada l'autorització, el logo de l'Agència València de Mobilitat i el número d'autorització, este últim haurà de figurar també en la part posterior, tot això de conformitat amb les prescripcions que establisca la direcció de l'Agència Valenciana de Mobilitat.  
  
  
Article 7. Desenrotllament del servici de taxi  
1. Els servicis de taxi es contractaran per cotxe complet, encara que no s'utilitze el total de places del vehicle. Queda prohibit el cobrament individual.  
2. Al contractar el servici l'usuari podrà indicar el recorregut i els punts de pas aproximats.  
3. L'usuari efectuarà el pagament en el moment en què finalitze el servici.  
4. Quan els viatgers abandonen transitòriament el vehicle i els conductors hagen d'esperar el seu retorn, podran exigir d'aquells, a títol de garantia i contra rebut, l'import del recorregut efectuat més l'import corresponent a mitja hora d'espera, si esta s'efectua en zona urbana, o bé una hora si l'espera ha d'efectuar-se a camp ras. Esgotats els dits temps d'espera, el taxista podrà considerar que el servici ha finalitzat.  
  
5. Quan el taxista siga requerit per a esperar els viatgers en llocs en què l'estacionament siga de duració limitada, podrà reclamar d'estos l'import del servici efectuat, sense obligació per la seua banda de continuar la prestació del mateix.  
6. En cas d'accident o avaria que faça impossible la continuació del servici, el viatger, que podrà demanar la comprovació d'aquella als agents de l'autoritat, haurà de satisfer la quantitat que marque el taxímetre fins al moment de l'avaria o accident, descomptant-ne l'import de la baixada de bandera.  
7. El taxista estarà obligat a facilitar a l'usuari un justificant del servici prestat si se li sol·licita. En este justificant figuraran, com a mínim, la data i hora de realització del servici, l'origen i final de trajecte, el número d'autorització i l'import percebut. Per a esta finalitat, el taxista estarà obligat a disposar en el vehicle d'un talonari dels referits justificants degudament imprés amb les dades identificatives del número de llicència o bé impressora a este efecte.  
  
Article 8. Espera en parades  
L'espera en la parada de cada municipi únicament podrà realitzar-se pels vehicles la llicència de la qual estiga adscrita al dit municipi.  
  
Article 9. Plataformes d'intermediació per a la contractació de servicis de taxi, o centrals de crida  
1. Les centrals de crida o plataformes d'intermediació de l'àmbit no podran exercir cap tipus de discriminació injustificada per a l'admissió a esta, ni per a l'assignació de servicis.  
2. Per a poder assignar servicis amb origen en un determinat municipi, les centrals hauran de comptar entre les seues llicències adscrites, almenys amb una llicència del dit municipi. Este nombre s'incrementarà durant l'any següent des de la data d'efectes d'esta resolució, fins a arribar al 30% de les autoritzacions de cada municipi origen dels desplaçaments a atendre, d'acord amb les mesures que puga adoptar el comité de seguiment que es regula en l'article següent.  
3. En tot cas, per a operar en l'àrea de prestació conjunta s'haurà d'acreditar l'adscripció de com a mínim el 30% de les llicències de tot l'àrea de prestació.  
  
4. Les centrals de crida transferiran a una altra central aquells servicis que no puguen ser atesos en els següents temps màxims d'espera:  
  
- 10 minuts en els municipis que compten amb autoritzacions de taxi.  
- 15 minuts en els municipis que, inclús no tenint autoritzacions de taxi, siguen limítrofs amb altres que sí que tinguen autoritzacions adscrites.  
- 25 minuts en els municipis que no tinguen autoritzacions de taxi adscrites.  
Estos temps podran incrementar-se durant els mesos de juliol i agost fins a 15, 20 i 35 minuts respectivament.  
5. Les centrals de crida de l'àrea queden obligades a facilitar al Comité de Seguiment que es regula en l'article següent aquella informació que els siga requerida en relació amb el compliment de les seues obligacions, especialment queden obligades a portar un registre sobre la satisfacció dels temps màxims d'espera establits en este article.  
  
  
Article 10. Comité de seguiment del taxi  
1. Es crea el Comité de Seguiment del taxi en l'Àrea de Prestació Conjunta de la Marina Baixa, amb l'objectiu de vetlar per l'adequat funcionament del servici en este àmbit.  
2. El Comité de Seguiment estarà integrat pel director o directora de l'Agència Valenciana de Mobilitat, i pel president de cada una de les dos associacions majoritàries del taxi en l'àmbit. Estarà assistit per un secretari, designat per l'Agència Valenciana de Mobilitat entre el seu personal, i al seu funcionament li seran aplicables les normes relatives als òrgans col·legiats.  
3. El Comité de Seguiment vetlarà per la progressiva integració de les llicències en les centrals de crida de l'àmbit, i podrà proposar la modificació, amb este fi, dels terminis i participació en estes de les autoritzacions de l'àrea indicades en l'article anterior.  
  
Article 11. Regulacions específiques municipals  
Les regulacions específiques de les condicions de treball (torns, horaris,?) que si és el cas estiguen establides per cada ajuntament de l'àmbit, continuaran aplicant-se a estes.  
  
Article 12. Normativa aplicable  
La normativa aplicable als servicis de taxi en l'àrea de prestació conjunta és l'arreplegada en la Llei 6/2011, d'1 d'abril, de Mobilitat de la Comunitat Valenciana i la seua normativa de desplegament.  
  
  
DISPOSICIONS TRANSITÒRIES  
  
Primera. Sol·licituds d'autoritzacions de l'àrea  
Els titulars d'autorització VT per a realitzar transport interurbà així com de llicència municipal atorgada per algun dels municipis integrats, accediran directament a les corresponents autoritzacions de l'àrea. A este efecte, els titulars esmentats hauran d'acreditar esta condició davant de l'Agència Valenciana de Mobilitat en el termini d'un mes des de la data d'efectes d'esta resolució. L'Agència Valenciana de Mobilitat emetrà la corresponent autorització de l'àrea una vegada efectuades les comprovacions pertinents.  
  
Segona. Exigència de la imatge corporativa  
El que disposa l'article 6 respecte al color dels vehicles serà exigible a tots els vehicles a partir de l'1 de gener de 2014 i, en tot cas, quan siga substituït algun dels vehicles que es troben adscrits a les autoritzacions de les àrees que s'unifiquen en la data d'efectes de la present resolució.  
La resta d'elements de la imatge corporativa serà exigible des del moment de l'entrada en vigor de la present orde.  
  
Tercera. Exigència del taxímetre i mòdul lluminós  
El que disposen els articles 4 i 5 respecte al taxímetre i mòdul lluminós, serà exigible a partir de l'1 de gener de 2013.  
  
  
Quarta. Marc tarifari  
Fins que pel procediment establit en l'article 3 s'aproven les tarifes de l'àrea, resultarà d'aplicació el marc tarifari harmonitzat existent en els municipis de la Marina Baixa.  
  
DISPOSICIÓ DEROGATÒRIA  
  
Única. La present resolució deixa sense efecte el que disposa l'Orde de 14 de febrer de 2003, de la Conselleria d'Obres Publiques, Urbanisme i Transports, per la qual es regulen condicions de càrrega de passatgers en servicis de taxi en els municipis de l'Alfàs del Pi, Altea, Beniardá, Benifato, Benimantell, Bolulla, Callosa d'En Sarrià, Confrides, Finestrat, el Castell de Guadalest, la Nucia, Orxeta, Polop, Relleu, Sella, Tàrbena i la Vila Joiosa.  
Així mateix, queden derogades totes les disposicions que del mateix rang o d'un rang inferior s'oposen al que disposa la present resolució.  
  
DISPOSICIONS FINALS  
  
Primera. Interpretació de la resolució  
S'autoritza la directora de l'Agència Valenciana de Mobilitat per a interpretar la present resolució així com a dictar les ordes i instruccions de servici que resulten necessàries per a la millor aplicació del que esta preveu.  
  
Segona. Data d'efectes  
La present resolució produirà efectes als 20 dies de la seua publicació en el Diari Oficial de la Comunitat Valenciana.  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, contra la present resolució, que no posa fi a la via administrativa, es pot interposar en el termini d'un mes, comptat des de l'endemà de la seua publicació, recurs d'alçada davant de la consellera d'Infraestructures, Territori i Medi Ambient, com a òrgan competent per a tramitar-lo, tot això de conformitat amb el que disposa l'article 107 i següents de la llei esmentada i sense perjuí que puguen exercitar-se qualssevol altres recursos que s'estimen oportuns.  
  
  
València, 9 de juliol de 2012.- La presidenta del Consell d'Administració de l'Agència Valenciana de Mobilitat: Isabel Bonig Trigueros.